I.Sissejuhatus

Koroonaviiruse puhang on muutunud ülemaailmseks pandeemiaks. See on tapnud kümneid tuhandeid inimesi, räsinud elanikkonda, suurendanud vajadust sotsiaalkaitse järele, pitsitanud äritegevust ja tekitanud tarneahelates häireid. Selle tagajärjed on kaugeleulatuvad. Hiinast alguse saanud pandeemia on praeguseks levinud nii Euroopasse kui ka kogu maailma ning mõjutab sotsiaalset stabiilsust ja julgeolekut.

Viirus ei tee vahet inimestel ega tunne riigipiire. Seepärast nõuab see ajalooline kriis kiiret, ulatuslikku ja koordineeritud üleilmset tegevust, et kaitsta kõiki inimesi, päästa elusid ja võidelda majanduslike tagajärgedega. Nüüd on vaja rahvusvahelist solidaarsust ja liidriks olemist, mitte isolatsiooni; rahvusvahelise mõõtme lisamist, mitte selle vähendamist; läbipaistvust ja fakte ning väärinfoga võitlemist. Euroopa Liit (EL) on juba maailma suurima abiandja ja juhtiva majandusjõuna selles tegevuses esirinnas. Liit on juba võtnud meie partnerite toetamiseks mitmeid konkreetseid ja kiireid meetmeid.

EL teeb kõik endast oleneva, et võidelda koroonaviiruse kriisiga Euroopas. ELi huvides on ka näidata üles solidaarsust ülejäänud maailmaga. Euroopa jõulise ja üleilmse tegevusega kaitseme oma põhiväärtusi ja edendame samal ajal oma strateegilisi huve. Meie partnerite heaolu üle kogu maailma on oluline igale eurooplasele. Saame hoolitseda oma tervise ja ohutuse eest ainult siis, kui toetame ka teisi. Meie võitlus viiruse seljatamiseks ELi sees saab olla edukas üksnes siis, kui suudame selle seljatada üleilmselt. Seega on Euroopa tugevad partnerlused kogu maailmas veelgi olulisemad, et võidelda meid tabanud pandeemia ja selle tagajärgedega. Praegune geopoliitiline komisjon on valmis seda tööd juhtima.

EL toetab rahvusvahelist koostööd ja mitmepoolseid lahendusi selles kriisis. Võtame juhtrolli ÜRO, G20, G7, Rahvusvahelise Tööorganisatsiooni (ILO) ja rahvusvaheliste finantseerimisasutuste koordineerimistegevuses. EL toetab täielikult ÜRO peasekretäri jõupingutusi koordineerida ÜRO-ülest tegevust.

EL järgib oma tegevuses Euroopa tiimi (Team Europe) lähenemisviisi. Sellesse panustavad kõik ELi institutsioonid ja sinna koondatakse ELi liikmesriikide ja finantseerimisasutuste, eelkõige Euroopa Investeerimispanga (EIP) ning Euroopa Rekonstruktsiooni- ja Arengupanga (EBRD) vahendid. Koos töötades võib Euroopa tiim koguda sellise kriitilise massi, mis on jõukohane vaid vähestele.

Kooskõlas G20 kohtumisel kokku lepitud ja ÜRO edendatud lähenemisviisiga tegeleb EL kriisi humanitaar-, tervise-, sotsiaalsete ja majanduslike tagajärgedega. See hõlmab nii lühiajalisi hädavajadusi kui ka pikemaajalist struktuurset mõju, eelkõige ühiskonnale ja majandusele, vähendades seeläbi destabiliseerumise ohtu. See tugevdab nii valitsuste kui ka valitsusväliseid meetmeid.

ELi tegevust kohandatakse vastavalt olukorra muutumisele. Andsime Hiinale pandeemia puhkedes materiaalset abi. Samamoodi keskendume nüüd riikidele, mis kannatavad enim ja vajavad tervishoiutoetust, näiteks Aafrika riigid, Euroopa naabruses asuvad, Lääne-Balkani, Lähis-Ida ja Põhja-Aafrika riigid, osa Aasia, Ladina-Ameerika ja Kariibi mere piirkonna riikidest. Keskendutakse kõige haavatavamatele inimestele, sealhulgas rändajatele, pagulastele, riigisisestele põgenikele ja neid vastuvõtvatele kogukondadele. See on ka näide probleemide lahendamisest koos Aafrikaga. Peaksime mõtlema kõigile, kes vajavad tervishoiuteenuseid ja kaitset.

Lisaks rahalisele toetusele ja muule koostööle kasutab EL kõiki oma kaubandus- ja investeerimisvahendeid ning transpordisüsteemi, et tagada pidev kaubavoog ja vältida pikaajalisi tarnehäireid, eelkõige elutähtsate meditsiinitoodete ja toiduainete puhul.

EL edendab ja kaitseb ka edaspidi head valitsemistava, inimõigusi, õigusriigi põhimõtteid, soolist võrdõiguslikkust ja mittediskrimineerimist, inimväärseid töötingimusi ning põhiväärtusi ja humanitaarpõhimõtteid. Pandeemia ohjamiseks vajalikud eri- ja erakorralised meetmed ei tohi viia avatud ja demokraatlike ühiskondade põhiväärtustest ja põhimõtetest taganemiseni. Lisaks peaksime koroonaviirust puudutavas ühises tegevuses vältima poliitilisi ja investeerimisotsuseid, mis teravdavad olemasolevaid kriise, näiteks elurikkuse kadumist ja kliimakatastroofe.

ELi tegevus on faktipõhine ja läbipaistev ning selle raames võideldakse väärinfo levitamise katsete vastu nii ELis kui ka väljaspool seda. Seda toetatakse koordineeritud teavituskampaaniatega, et anda teavet meie tegevuse ja partneritega tehtava koostöö kohta kriisi ajal. EL jätkab ka koostööd ülemaailmsete veebiplatvormidega, et hõlbustada juurdepääsu usaldusväärsele terviseteabele, mida pakub näiteks Maailma Terviseorganisatsioon (WHO).

Nende eesmärkide saavutamiseks annab EL partnerriikidele kokku rohkem kui 15,6 miljardi euro eest rahalist toetust.

Need vahendid tulevad olemasolevatest välistegevuse vahenditest. Koos partneritega tagame, et oluline ELi rahastus, mis neile on juba eraldatud, suunatakse COVID-19 mõju leevendamisse, nagu teeme seda Euroopaski. Sel viisil on ELi meetmed kiired, kohandatud ja toimivad.

ELi üleilmses koroonaviirust puudutavas tegevuses võetakse arvesse strateegilisi eesmärke, mille EL on endale seadnud seoses keskkonna ja kliimaga, nagu need on sõnastatud Euroopa rohelises kokkuleppes ning digitaalarengu tegevuskavas, mis kehtivad täies ulatuses edasi. Tegelikult tugevdab nende eesmärkide nimel tehtav töö jõupingutusi, mis tehakse pandeemiaga seotud lühi- ja pikaajaliste probleemide lahendamiseks. Praegune kriis tuletab meelde, et kestliku arengu tegevuskava 2030 ja Pariisi kokkuleppe täielik rakendamine on jätkuvalt väga oluline, et aidata maailmal tulevasteks süsteemseteks šokkideks paremini valmis olla.

II.Euroopa tiim

Euroopa tiimi lähenemisviis peab tagama ühtse tegevusraamistiku kõigi Euroopa välismeetmete jaoks, millega toetatakse partnereid koroonakriisi lahendamisel. See on ühine strateegia, mille neli peamist sammast on järgmised.

1.Euroopa tiimi prioriteedid: meie ühine tegevus keskendub sellele, et i) reageerida hädaolukorras vahetule tervisekriisile ja sellest tulenevatele humanitaarvajadustele; ii) tugevdada tervishoiu-, vee- ja kanalisatsioonisüsteeme ning partnerite teadussuutlikkust pandeemiaga toimetulekuks ja parandada nende valmisolekut ning iii) tegeleda otseste sotsiaalsete ja majanduslike tagajärgedega.

2.Euroopa tiimi paketid: koordineerime oma tegevust rakenduspartneritega, nagu EIP, EBRD, liikmesriikide arenguagentuurid ja tehnilise abi pakkujad ning rahvusvahelised finantseerimisasutused, et panna iga meie toetust vajava partnerriigi jaoks kokku sidus finantspakett. Selleks saavad ELi delegatsioonid rakendamiskorda ja -valikuid puudutavad suunised.